舊愛ToNick恆仔被爆偷食化妝師Kylah 譚杏藍:唔想追究真定係假
譚杏藍(小花)自去年宣布跟拍拖10年的ToNick主音趙善恆(恆仔)分手後,專心投入工作,不足兩個月便升呢做業主,亦同現任男友Ronald 展開新同居生活。不過早前恆仔於社交平台自爆受抑鬱病困擾「爭啲想走」,又暗指小花一腳踏兩船,事件引來網民關注。其後事件出現大逆轉,網傳趙善恆才是「派帽者」,早在2021年經已偷搭小花好友兼其化妝師Kylah,譚杏藍卻長期被蒙在鼓裏慘成受害者。
譚杏藍今日(26/4)現身銅鑼灣出席明星二手買取店活動,她就事件接受《香港01》訪問時表示:「其實我同佢已經再冇聯絡,加上大家都好忙,我諗係人生嘅路途上,大家都向緊唔同嘅方向已經行緊,咁所以聯絡就冇,再加上我同前公司已經完咗合約,因為以前我係同佢同一間公司,咁變咗就更加難啲會見到面。(傳戀上你好朋友化妝師Kylah?)關於佢哋嘅感情,就交返畀佢哋回應,因為我自己係唔知道太多,咁同埋我冇再去追究呢一件事。化妝師以前係我好朋友嚟,咁同埋佢已經移民咗好多年,同埋佢移民咗咁耐,我哋已經好少聯絡。(當時有冇追問化妝師事情真假?)因為我又唔想追究真定係假,因為而家我有男朋友,咁所以而家我要着重呢一段感情,變咗我係好少諗返以前嘅事。」